மெத்தில்பாசுப்போனைல் இருபுளோரைடு

மெத்தில்பாசுப்போனைல் இருபுளோரைடு (Methylphosphonyl difluoride) என்பது CH3POF2 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். ஈ.ஏ.1251, டைபுளோரோ என்ற பெயர்களாலும் இச்சேர்மம் அழைக்கப்படுகிறது. ஓர் இரசாயன ஆயுத முன்னோடிச் சேர்மமான இது இரசாயன ஆயுத மாநாட்டின் கீழ் பட்டியல் 1-இல் இடம்பெற்றுள்ளது. இருபடி இரசாயன ஆயுதங்களின் ஒரு கூறாக சாரின் மற்றும் சோமன் ஆகியவற்றை உற்பத்தி செய்யப் பயன்படுகிறது. இதற்கு ஓர் உதாரணம் எம்687 பீரங்கி குண்டு ஆகும். இதில் இது ஐசோபுரோப்பைல்  ஆல்ககால் மற்றும் ஐசோபுரோப்பைல்  அமீன் கலவையுடன் சேர்த்துப் பயன்படுத்தப்பட்டு, சாரினை உருவாக்குகிறது.

தயாரிப்பு
மெத்தில்பாசுப்போனைல் இருகுளோரைடுடன் ஐதரசன் புளோரைடு அல்லது சோடியம் புளோரைடு சேர்த்து  வினைபுரியச் செய்வதன் மூலம் மெத்தில்பாசுப்போனைல் இருபுளோரைடைத் தயாரிக்கலாம்.

பாதுகாப்பு
மெத்தில்பாசுப்போனைல் இருபுளோரைடு வினைத்திறன் மிக்கதாகவும் அரிக்கும் தன்மை கொண்டதாகவும் உள்ளது.  தோலின் வழியாக இது உறிஞ்சப்பட்டு, தீக்காயங்களையும் இலேசான நரம்பு நச்சு அறிகுறிகளையும் ஏற்படுத்துகிறது.  தண்ணீருடன் வினைபுரிந்து, அதன் விளைவாக HF புகைகளையும் மெத்தில்பாசுப்போனிக் அமிலத்தையும் உருவாக்குகிறது. கண்ணாடியைக் கூட இச்சேர்மம் அரிக்கக்கூடியதாகும்.

பன்னாட்டு உறவுகளில் முக்கியத்துவம்
2013-2014 காலகட்டத்தில், இரசாயன ஆயுத மாநாட்டு ஒப்பந்தத்தின் கீழ் வரும் இரசாயனங்களின் கையிருப்பு சிரியாவிலிருந்து அகற்றப்பட்டு அழிக்கப்பட்டது. அந்த கையிருப்பில், 581 டன் (96 சதவீதத்திற்கும் மேல்) டிஎஃப் என்ற இரசாயனப் பொருளாக இருந்தது. அது அமெரிக்க இராணுவத்தால் எம்வி கேப் ரே கப்பலில் நீராற்பகுப்பு முறை மூலம் அழிக்கப்பட்டது.

மேற்கோள்கள்

பகுப்பு:1 கார்பன் அணு கரிம சேர்மங்கள்
பகுப்பு:புளோரைடுகள்
பகுப்பு:கரிமபாசுபீன் ஆக்சைடுகள்